El conseller d’Economia visita la fàbrica Orangina Schweppes de Carcaixent
29 de abril de 2017

Carcaixent

Ahir divendres, el conseller d’Economia Sostenible, Sectors Productius, Comerç i Treball, Rafael Climent, va visitar en Carcaixent l’empresa Orangina Schweppes Suntory, especialitzada en l’elaboració de concentrats de cítrics per a subministrar a embotelladores. Durant el recorregut per les instal·lacions va estar acompanyat per l’alcalde de Carcaixent, Paco Salom.

Francisco Baeza, director de la fàbrica, va ser l’encarregat de presentar-los la història de la fàbrica i d’explicar-los tot el procés d’elaboració del producte, des que hi arriben els cítrics fins que n'ix el producte final.  En l’actualitat esta planta, molt arrelada a la localitat i al cultiu de la taronja des de fa quasi 70 anys, forma part del grup japonés Suntory, líder en l’elaboració i distribució de begudes. Francisco Baeza va destacar la importància que els actuals propietaris donen a la fàbrica de Carcaixent, ja que la proximitat amb el producte inicial i la fruita viva “és única en el món”.

La de Carcaixent i la de Tordera (Barcelona) són les dos úniques fàbriques d’elaboració de concentrats que té esta empresa en l’Estat espanyol. A Tordera es creen noves fórmules i es fabriquen concentrats i altres bases tècniques que s'envien a la planta de Carcaixent, on s'ultimen els compostos amb què s'embotellen els productes a les plantes de Sevilla, Toledo, França, Bèlgica i altres 76 franquiciades en 40 països. Les instal·lacions catalana i valenciana produeixen 23 milions de quilos anuals de concentrats. La planta de Carcaixent dóna feina a unes 130-180 persones segons el moment de la temporada.

Paco Salom, alcalde de Carcaixent, va remarcar la importància històrica que ha tingut la planta d’elaboració de concentrats a la localitat, “és una de les nostres empreses de referència i, sense dubte, la seua aposta per la innovació i la internacionalització són clau per al futur empresarial carcaixentí”, i l’Ajuntament “sempre estarà al costat dels empresaris que aposten per generar ocupació a la ciutat”. Per la seua part, el conseller Climent va destacar l'important esforç innovador i inversor d'esta empresa, "un exemple a seguir per la seua tecnificació i aposta per la qualitat".